
        PROLOG

        Det begynte å demre for ham, og hukommelsen var på vei tilbake.

        Det i seg selv var vel og bra, problemet var at det var for sent.

        Mørket var totalt, han visste ikke hvor han var, men han visste svært godt at det han hadde gjort var utilgivelig, og at det var årsaken til at han var innelåst i en kjeller et sted i USA.

    

    
        KAPITTEL 1

        Jimmy – Oslo 2022, noen uker tidligere

            Livet var ikke blitt som planlagt, likevel var han ikke sikker på hva han egentlig hadde sett for seg. Hvert fall ikke at han kun hadde tre fingre på høyre hånd, kloen, kalte han den. Kloen skalv.

            Tankene ga ham ikke ro, flyktet vidt og forstyrret ham like mye som bildet han hadde fått. Hva var det egentlig han hadde sett for seg med livet? Ikke faen om en del av planen var å motta et bilde på Instagram som skremte vettet av ham, og som med stor sannsynlighet ville ta livet hans i en ny retning. Det var overhodet ikke en del av planen.

            Jimmy Watford nistirret på bildet, det fortalte ham ingenting, heller ikke teksten «remember?».

            Bildene på den store tv-skjermen skiftet raskt, klippene fra TV2s nyhetsmorgen strømmet ut, bilder fra en demonstrasjon foran Stortinget, til en politiker som hadde gitt ut en personlig biografi med pikante avsløringer.

            Morgensolen lyste opp leiligheten, avdekket støvet som ikke syntes om natten, avdekket tankene hans som ga ham mareritt og uro om dagen.

            Blikket hans var låst på den lille skjermen han holdt i hånden, sveipet med fingrene for å gjøre bildet større, svelget og tørket svetten fra pannen.

            Hjernen jobbet på høygir, bildet på mobilen vekket ingen minner.

            Jimmy Watford var blitt førti, rukket både å gifte seg og skille seg i løpet av noen få år. Et giftemål som også hadde resultert i datteren, Inna. Ekstrem introvert og kjedelig konform hadde Mariann, ekskona, kalt ham da forholdet på slutten knaste som islagt vann. Han hadde ikke klart å stå imot den gangen heller.

            Han leide leiligheten, hadde ikke råd til å kjøpe, hadde ikke mulighet for å få lån, kanskje Mariann hadde rett?

            Remember, hva pokker var det han skulle huske?

            Den store Norwegian-logoen på trillekofferten i gangen lyste mot ham, han lukket øynene, ristet på hodet og klødde seg hektisk i pannen. Et forstyrrende element i livet, det var som Ella kontrollerte alt, spesielt det at hun insisterte på å bo hos ham, hvorfor klarte han ikke å si nei?

            Kofferten ble symbolet på alt han ikke hadde kontroll over.

            Flyvertinnen fra Ålesund sto akkurat nå for det sosiale kaoset han absolutt ikke søkte, men som han måtte innrømme han var skyld i selv.

            Konsekvensene av å bli viral stjerne hadde ikke gått opp for ham før det var for sent å trekke seg stille, og rolig tilbake til en anonym tilværelse i sosiale medier. For det første fikk han en kjæreste han ikke ville ha, for det andre fikk han sine ufrivillige femten minutter of fame, hvis man i det hele tatt kunne kalle det for berømmelse.

            For det tredje forandret det hele livet hans, hvert fall det livet han kjente til.

            Uheldigvis hadde han brukt sitt eget navn på TikTok, det samme som han brukte på alle sosiale medier-platt formene, Jimmy Watford, Oslo, Norway.

            Da den famøse posten han la ut gikk viralt, ramlet det inn mange rare meldinger på kontoen hans. Bildet han nettopp hadde fått fra @remember_goodtimes07 skilte seg ut. Nå trengte han tid til å tenke, hun måtte ut av leiligheten.

            Maltrakterte toner fra noe som lignet «Free falling» strømmet ut fra badet, hun hadde vært der inne lenge, kjæresten, som hun kalte ham.

            Inne i sitt stille sinn hadde han protestert, kjæreste var å ta i. Likevel brukte han det samme ordet, hvorfor klarte han ikke si fra?

            De møttes jevnlig, det var overraskende hvor mange mellomlandinger hun hadde på Gardermoen hvor hun ikke måtte hjem til «mannen» sin. Jepp, hun var gift, og han skjemtes.

            Da videoen gikk viralt, lekte han med tanken om å gjøre business av det, hun kontaktet ham, påsto hun kunne hjelpe. Det ene ledet til det andre og med ett var det for sent.

            Det var likevel noe med henne, noe som fascinerte ham, forførte ham og overtalte ham. De smaragdgrønne øynene og det kastanjerøde håret vekket noe i ham han ikke kunne forklare, som nedgravde, urolige minner.

            Jimmy satte seg opp i sengen, tok et siste trekk av sigaretten før han med de tre gjenværende fingrene på høyre hånd, slukket den i askebegeret.

            Tik-Tok videoen med labradoren lagde lyder som hørtes ut som en dinosaur som brølte, uten at han visste hvordan en dinosaur hørtes ut. Den prøvde bare å få opp noe gress fra halsen som hadde satt seg fast.

            20 millioner visninger på tre dager, intervjuer på VGTV, TV2 og NRK. I en uke var han nyhetene, hvert fall de som ikke var så alvorlige midt i perioden med agurknyheter. Han ble plutselig gjenkjent og fortsatte å poste videoer av hunden, Lyda, som tilhørte eks-kona, uten at de ble like populære.

            Fire menn foran et tre.

            Hjertet galopperte, mannen helt til høyre manglet hode, kun et ord i tekstfeltet, «Remember», og en smilende emoji.

            Han grøsset.

            Det skrapte da han dro krakken bort til vinduet, han satte seg. Lydene fra gaten slo inn da han åpnet vinduet på vidt gap, størrelsen på menneskene mangedoblet seg gjennom kikkertlinsen, men han kunne ikke se ham, eller var det en kvinne? Menneskene fikk tilbake normal størrelse da han la kikkerten i fanget og dunket håndflaten gjentatte ganger i pannen.

            Paranoid, Edgar hadde kanskje rett, han snudde seg.

            Dampen slo mot ham da hun åpnet baderomsdøren.

            Han stirret, nærmest måpte. Hun flirte.

            «Har du ramlet ned fra månen eller?»

            Remember …

            Hun holdt blikket hans mens hun dro frem den røde leppestiften, påførte den og avsluttet hele seansen med et slengkyss.

            «Hm, hvorfor spør du?» Han slo ned blikket.

            «Fordi det ser ut som du har tusenmeterblikket.»

            Du skulle bare visst.

            «Nei, har bare mye å tenke på.»

            «Kanskje tenke på å gjøre noe med potensialet ditt som influencer?»

            Han ristet på hodet.

            «Har tenkt, og tror jeg skal la det ligge i ro.»

            Ella snurpet munnen.

            «Dumt valg, Jimmy. Du har alle muligheter til å bli kjent og tjene bra med penger. Du har allerede mange følgere, du er kjekk, selv om nesen er skjev, og du har et fantastisk svart hår.» Hun blunket til ham.

            Han lukket øynene, bildet av mannen uten hode svevde foran ham, Jimmy åpnet øynene igjen.

            «Det er bare et problem, jeg har mistet interessen.»

            Smilet hennes forsvant, hun fnøs og ristet på hodet.

            «Jeg forstår meg ikke på deg, har du lyst til å være Ubersjåfør resten av livet?»

            Jimmy trakk på skuldrene, tok opp kikkerten og kikket mot gaten igjen. Kanskje hun tok et hint. Remember, faen også.

            «Jimmy, jeg kan hjelpe deg.»

            Gaten var folketom bortsett fra en mann som slentret plystrende på fortauet til han forsvant ut av syne, kunne ikke hun også bare forsvinne?

            Ella gikk bestemt mot ham «Hva faen er galt med deg?» Hun rev kikkerten ut av hendene hans.

            «Du ignorerer meg!»

            Han strakk frem armen. 

            «Kan jeg få tilbake kikkerten, vær så snill.»

            Hun sukket, kastet den tilbake til ham og la armene i kors.

            «Jeg tror ikke du vil være sammen med meg!» sa hun og ristet på hodet.

            Hun satte seg ved siden av ham, Jimmy strøk henne over håret.

            «Jeg har ombestemt meg! Jeg er ikke interessert i å bli influencer, bruke tid på TikTok eller andre sosiale medier!»

            Ella tørket bort en tåre, la hodet på skulderen hans og omfavnet ham. Jimmy lukket øynene, pokker også, nå som han hadde muligheten til å avslutte det hele. Feiging.

            «Jeg vet ikke. Jeg liker deg godt, og jeg har så lyst å hjelpe deg.» sa hun.

            Det pep i telefonen, hun snappet den til seg før han rakk å gripe den. «Du har fått en snodig melding.» sa hun.

            Jimmy grep mobilen, halsen strammet seg, enda en kommentar fra @remember_goodtimes07, teksten ga ingen mening, bildet var det samme. Han svelget.

            «invenimus te?»

            Han skalv da han tastet setningen i Google translate, «Vi har funnet deg», det gikk kaldt nedover ryggen.

            Han gned seg frenetisk i pannen med lukkede øyne.

            «Ella, du må gå!»

            Hun måpte. «Hva?»

            Jimmy pekte på døren, han skalv i hele kroppen.

            «Faen, hører du dårlig, du må gå.»

            «NÅ!»

            Ella reiste seg, slo ut med armene og trampet mot trillekofferten.

            «Hva er det som feiler deg?»

            «Senere, ikke nå. Bare gå. Jeg trenger tid for meg selv», han viftet henne vekk, han så ikke på henne.

            Hun ristet på hodet, stormet ut og slang igjen døren.

            Bildet lyste mot ham.

            Vi har funnet deg?

    
KAPITTEL 2
Jimmy – Oslo 2022
Stillheten inntok leiligheten, hjerteslagene dunket i kroppen, pusten var kort.
Jimmy dro frem Mac-en og googlet nok en gang @remember_goodtimes07, hvem faen er du?
Han satte seg på kloen for å få den til å slutte å skjelve, kikket på smartklokken, pulsen var stabilt høy.
Vi har funnet deg …
Like resultatløst som for få minutter siden, han fant frem røykpakken, mistet sigaretten to ganger før han til slutt fikk fyr.
Han trengte hørselsstimulans for å roe tankene, som nå var ute av kontroll. P4 gjorde nytten.
Jimmy lukket øynene, dro inn nikotinen og blåste ut.
Tankene roet seg i takt med Elton Johns Nikita. Et par vittige programledere gjorde gode forsøk på å få opp morgenspiriten til lytterne, uten at det hjalp nevneverdig på humøret hans.
Musikken fikk ham ut av den apatiske tilstanden og på bena, bort til kjøkkenet hvor han kakket asken i vasken og gikk tilbake til vinduet. På veien tilbake plukket han med seg kikkerten og satte seg på barstolen. Blikket hans fanget bildet på veggen, et svart-hvitt bilde av en ung jente med langt, vilt og mørkt hår. Inna, han smilte, men ikke engang hun eller solens varme stråler roet tankene.
Intensjonen om å bli influencer var nå definitivt lagt død, uansett hvor hardt Ella kom til å prøve med sine overtalelsesevner.
Han dro opp mobilen, tok screenshot av meldingene og lagret bildet han hadde fått tilsendt to ganger. Deretter slettet han TikTok-, Instagram- og Facebook-kontoene sine før han slang mobilen på sengen.
Programlederen i radioen var midt i en morsom historie da Jimmy smalt hånden på radioen så den deiset i gulvet, det ble stille igjen.
Bildet var noen år gammelt, kornete med utydelige detaljer.
Bakgrunnen sa ham ingenting, treet kunne være fra hvor som helst. Personene på bildet var i tjueårene, alle menn, og én uten hode.
En lang blond mann med et overlegent smil iført kakishorts, hvit skjorte med åpen krage, helt til venstre. Mannen til høyre var kortere, litt sånn surferlook med mørkt, bølgete hår. Jimmy fokuserte, han syntes han gjenkjente en logo på t-skjorten på fyren med afrohår. Det var logoen til en fotballklubb, Real Madrid, og teksten CL og et årstall.
Hjertet slo raskere, det var vanskelig å tyde årstallet. Han bannet og åpnet Safari.
Real Madrid hadde vunnet Champions League fjorten ganger, han sukket og fikk bruke elimineringsmetoden. Nettsiden fortalte at Real Madrid hadde vunnet 8 ganger i nyere tid, og hvis han skulle knytte bildet til noe aktuelt årstall, ble det 1998, 2000, eller 2002. Men hva hjalp det? Han sukket, lukket Mac-en og tuslet bort til vinduet.
Søket hjalp ingenting, han valgte å konsentrere seg om de myke trafikantene, eller mulige forfølgere, på gaten. Etter noen nytteløse minutter slang han vekk kikkerten. Pokker, han trengte kaffe.
Behandlet han Ella dårlig i sted? Han ristet på hodet, var han lykkelig med Ella? Han savnet henne da hun ikke var der, et savn han ikke kunne forklare.
En bil tutet utenfor, han skvatt til.
Det var på tide å involvere Edgar.
KAPITTEL 3
Jimmy – Oslo 2022
To tomme Tuborg sto ved siden av Mac-en på kommoden. Kikkerten lå i fanget, asken fra sigaretten blåste vekk i det lille draget i luften, bildet på Mac-en skrek mot ham.
Edgar skulle få bite i seg kommentaren, urealistisk paranoia, ja kompisen ga klare ord for pengene, men han stolte på Edgar og trengte ham nå.
Han knipset sneipen ut vinduet, hoppet av barstolen, og fortet seg ned den slitte oppgangen, ut i den varme Oslokvelden.
Luften av storbysommer slo mot ham. Jimmy hadde tatt på seg en løstsittende hvit skjorte med oppbrettede ermer og jeans. De svarte solbrillene skjulte blikket som saumfarte passerende mennesker.
Var den som sendte meldingene i Oslo?
Lorry i Parkveien 12, samme adresse siden 1870 tallet.
Utenfor sto det bord og stoler, det var fullt. Han tok en siste kikk, ikke en ledig stol å oppdrive. Det brune stedet innbød til øl, god mat og godt grunnlag for dype samtaler. Noen dypere enn andre.
Edgar hadde lovet å være der før klokken sju, en kjapp kikk på mobilen viste at det ble med lovnaden.
Jimmy bestilte en flaske Brooklyn Lager, fant seg et bord i hjørnet og kikket på klokken. Femten over, fortsatt ikke noe tegn til Edgar.
Ringetonen fikk ham over på andre tanker, han kikket på displayet, Ella. Han la mobilen raskt tilbake i lommen, hun hadde ringt ham mange ganger og sendt flere SMS-er uten at han hadde svart. Hun fikk vente, det var viktigere å få Edgar i tale og bli enige om hva han skulle gjøre med bildet og meldingene han hadde fått.
Hadde han bare husket.
Det pep i telefonen, igjen en melding fra Ella. Han sukket, sendte et kjapt svar at han var opptatt. Nok en gang klarte han ikke å legge vekk mobilen uten å åpne bildet. Inne på Lorry var temperaturen mange og tjue, men han grøsset likevel, «vi har funnet deg». 
Bartenderen, omtrent tretti år, tappet en øl, hun hadde kort blondt hår og en piercing i det høyre øyebrynet. Pene trekk.
Hun smilte til mannen som hadde bestilt ølen, lo høyt av noe han sa og dro hånden gjennom håret.
Edgar var en røslig kar, midt i førtiårene, 1,95 høy, kraftfull stemme, godt over 120 kilo, mange av kiloene rundt midjen, og han var skallet. Han kledde det, Jimmy kunne heller ikke huske å ha sett Edgar med hår. Uansett var han alltid velkledd, i dag med lysebrune chinos, blå skjorte og hvit genser.
Edgar smilte tilbake til den kvinnelige bartenderen, tok imot ølen og skålte. Hun holdt opp et imaginært glass og klinket det mot Edgars glass. Jimmy ristet på hodet, hvordan fikk han det til?
«Jimmy, Jimmy, Jimmy!» Bassrøsten brummet i lokalet, Edgar manøvrerte seg forbi flere bord før han til slutt ga Jimmy en skikkelig bamseklem.
«Faen, det er godt å se deg!»
De nærmeste gjestene i lokalet snudde seg, Jimmy kikket seg nervøst rundt.
«Det samme, Edgar.»
«Så, min gode venn. Hva var det du ville snakke med meg om?»
Jimmy bøyde seg frem, holdt pekefingeren opp til munnen.
«Seriøst, er det så hemmelig.»
Basstemmen gravde frem en dyp latter.
Jimmy brukte hendene for å få ned volumet på samtalen.
«Edgar please.» Han kikket seg rundt igjen. «Jeg trenger at du tar dette seriøst.»
«Ok da.»
Edgar trakk på skuldrene, tok en dyp slurk med øl.
Jimmy vred på seg, flasken foran ham var fortsatt urørt.
«Du forstår, jeg har fått en melding på TikTok jeg ikke vet hva jeg skal gjøre med.»
Edgar nikket, dro opp mobilen som pep i lommen.
«Edgar!»
«Jeg er med.» sa han, sjekket meldingen før han holdt hendene avvergende opp.
«I’m all yours!»
«Ok, bra. Jeg starter med begynnelsen.» Jimmy la mobilen på bordet. «Som sagt, jeg fikk en melding på TikTok med et bilde.»
«Bilde?»
Edgar rynket øyenbrynene og tok en slurk av glasset.
«Ja, et bilde. Et bilde av fire menn. Men den ene har ikke hode.»
Edgar sprutet ølet utover.
«Hva faen, har du fått bilde av et lik?»
Edgar rasket til seg et par servietter fra bordet og tørket genseren.
«Nei, nei. Det er Photoshop. Den eller de som har sendt meg det har fjernet hodet til den ene mannen på bildet.»
«Spesielt!»
«Ja, det er spesielt, og jeg aner ikke hvem som har sendt det.»
«Få se bildet da.» Edgar viftet med hånden foran Jimmy.
Jimmy tok frem mobilen og stirret på den. Ella hadde sendt 10 nye meldinger, han fant frem bildet.
Det ble stille rundt bordet.
«Sykt!» sa Edgar til slutt.
«Ikke sant! Hvorfor meg, og hvorfor fjerne hodet på fyren?»
Edgar ristet på hodet, plukket opp mobilen igjen.
«Hvem er avsender?»
«@remember_goodtimes07.»
«Hvem faen er det?»
Edgar slo ut med armene.
«Aner ikke, han eller hun, har også sendt noen ord på latin.»
«Latin?»
Edgar var tydelig interessert nå.
«Invenimus te.»
«Hva sa du?»
«Det betyr Vi har funnet deg på latin.»
«Du kødder!»
«Hadde det bare vært så vel, og det som gjør det enda mer snodig er kommentaren under bildet.»
«Ok, hva står det der da?»
«Remember.»
Edgar satte fra seg glasset og ble for en gangs skyld svar skyldig.
«Sikker på at bildet er til deg da?», sa han etter en liten stund.
«Usikker, men hvis noen har gått til det skritt å photoshoppe vekk et hode fra et bilde, så er det nok en mening bak den handlingen.»
Edgar satt taus, så på bildet før han tømte ølen.
«Vet nå ikke det, er jo nok idioter i verden. Kan være et nett-troll på grunn av alle følgerne dine. Kjenner du igjen noen på bildet?»
«Nei jeg gjør ikke det, fikk det forstørret på Mac’en, har ikke anelse om hvem de kan være.»
«Ja ja, du kjenner jo problemet ditt like godt som meg.»
Jimmy svelget, det var han veldig klar over.
«Har hvert fall funnet ut at den ene mannen har på seg en t-skjorte med Real Madrid-logo og Champions League og et årstall.»
«Og?»
«Bildet er hvert fall tatt etter 1998.»
«Og det hjelper deg å innse at?»
«Vet ikke. Har ikke anelse, det er uansett et steg i riktig retning føler jeg.»
«Ok Jimmy, dette kan være noen som kødder med deg, et nett-troll, en skrulling som ikke vet bedre, ja hva vet jeg. Jeg aner hvert fall ikke hvem disse personene er, og det gjør ikke du heller. Eller hva?»
Jimmy ristet på hodet.
«Nei, jeg gjør ikke det. Men burde jeg, det står Remember og Vi har funnet deg. Jeg er redd!»
Edgar reiste seg brått.
«Jimmy, vi må ta dette senere. Jeg må gå!»
«Men, hva faen!» Allerede? Hvorfor? Du har jo akkurat kommet?»
Edgar kikket seg rundt.
«Ja, dessverre, før jeg går må jeg spørre deg Jimmy.»
«Ja, hva da?»
«Begynner du å huske noe?»

    
        KAPITTEL 4

        Hendene beveget seg foran ham som i transe, bevegelsene var trege. Ti fingre gled forbi øynene hans, før flere hender dukket opp, danset foran ham. Bak de dansende hendene dukket rommet opp.

        To vinduer med hvite karmer slapp inn et vidunderlig klart lys. To røde plysjstoler langs veggen, en dobbeltseng med altfor mange puter var plassert i den andre enden. Veggene var grønne, og selv om det var noe kjent med rommet husket han det ikke.

        En brummende stemme brøt stillheten.

        «Remember»

        «Hva?»

        Jimmy kikket seg rundt, mannen satt i den røde stolen.

        Den mørke og nasale stemmen gjentok seg selv, hvem var han?

        Mannen bablet videre før kroppen hans plutselig fløt utover som en sky, han ropte, denne gangen med en kraftfull og tydelig stemme, «INVENIMUS TE – VI HAR FUNNET DEG». 

        Jimmy hylte, det var som blodet isnet.

        Ukjente, sterke krefter trakk ham innover i mørket, dro ham oppover og kastet ham frem og tilbake som om han var i en tørketrommel.

        Plutselig var han i en tett skog, han løp for livet.

        Kvistene pisket mot ansiktet, blodet rant, varmt og klissete, han brydde seg ikke. Gallen vellet opp i halsen i en dårlig kombinasjon med blodsmaken i kjeften. Noen var etter ham.

        Føttene beveget seg som sirup, det svekket tempoet og forsterket det intense nærværet av noe uforklarlig. Tyngden av sirupbena gjorde sitt og han snublet, ble liggende på ryggen, helt urørlig, pulsen hamret. Tretoppene svaiet og skapte svarte silhuetter mot den lyse himmelen. Han pustet lettere nå, silhuettene beroliget ham.

        Med ett gnistret det i toppen av trærne, han rykket til. Et sterkt, gnistrende lysskinn strålte ut fra de ytterste grenene. Vakkert og skremmende på samme tid.

        Helt ut av det blå forsvant lysene og med en siste kraftanstrengelse snudde han seg rundt og krøp videre.

        Det var tungt, veldig tungt, meter for meter kom han seg videre i terrenget.

        Han hadde ingen anelse om hvor han befant seg, ei eller hvilken vei han skulle.

        Etterhvert kom han inn i en rytme og gradvis klarte han å røre på beina. Nå gikk det raskere, han kikket på hendene og flyttet kroppen taktvis fremover. Han jublet, beina fungerte igjen og en befriende følelse bredte seg da tempoet økte.

        Den uforklarlige lyden krøp nærmere.

        Farten økte, han nærmet seg utkanten av skogen. Langt der fremme åpnet det seg en lysning!

        Han kjempet seg gjennom tett skog, lyden var forsvunnet og med ett sto han i en gate med mange hus på hver side. Rett foran, et herskapshus omkranset av en stor hage. Et høyt gittergjerde rammet inn tomten. Gaten virket uendelig, ikke en bil, ingen mennesker.

        Klikk.

        Han snudde seg mot huset. I øverste etasje sto en jente i vinduet, hun hadde på seg en blå nattkjole, hadde brunt hår med musefletter. Jenta kikket på ham uten å røre seg, hun holdt noe i hånden, et hvitt ark.

        En bil tutet, han snudde seg, kunne ikke se noen biler. Gåsehuden bredte seg, jenta var borte, erstattet av mannen uten hode.

        Han skvatt og falt midt i veien.

        En bil tutet, kom direkte mot ham. Pulsen galopperte og med et nødskrik slang han seg opp på fortauet.

        Tutingen ljomet i ørene hans.

        I vinduet sto jenta igjen, hun smilte før hun slapp arket og forsvant.

        Vinden fanget papiret som danset nedover med vinden som et løvblad i høststormen. Jimmy fulgte ferden, og etter det som føltes som en evighet landet det innenfor gjerdet. Han gikk mot det og trykket ansiktet mot sprinklene. Arket lå rett innenfor og han kunne rekke bort til det hvis han strakk ut armen helt. Da han grep etter arket bråstoppet han, alle fem fingrene intakt. Han trakk til seg arket.

        Sjokk nummer to, et bilde, av de fire mennene, en uten hode.

        «Jimmy!»

        Stemmen var kjent, den kom fra et sted langt borte.

        «Jimmy!» Stemmen kom nærmere.

        Han snudde seg raskt og foran ham sto en kvinne han ikke kjente, men burde huske.

        Kvinnen hadde langt kastanjerødt hår og nydelige smaragdgrønne øyne.

        «Jimmy!»

        «Eh … du er ikke Ella! Hvem er du?»

        «Kjenner du meg ikke igjen?» Hun smilte.

        «… burde jeg?»

        «Kjenner du meg ikke igjen, Jimmy?»

        Den forbannede tutingen, han holdt seg for ørene og lukket øynene.

        Varmen kom tilbake, han lå i sengen i sin egen leilighet.

        Tutingen kom fra nattbordet, han strakte ut armen og slo av alarmen.

        Han reiste seg, svetten silte, kloen var tilbake.

        Hvem var denne kvinnen?

